Document ID: 32013D0007

DEĊIŻJONI TAL-KUNSILL
tat-3 ta' Diċembru 2012
dwar il-konklużjoni tal-Ftehim bejn l-Unjoni Ewropea u r-Repubblika tal-Moldova dwar il-protezzjoni ta' indikazzjonijiet ġeografiċi ta' prodotti agrikoli u oġġetti tal-ikel
(2013/7/UE)
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-ewwel subparagrafu tal-Artikolu 207(4), flimkien mal-Artikolu 218(6)(a)(v) u l-Artikolu 218(7), tiegħu,
Wara li kkunsidra l-proposta mill-Kummissjoni Ewropea,
Wara li kkunsidra l-kunsens tal-Parlament Ewropew,
Billi:
(1)
Il-Kummissjoni nnegozjat, f'isem l-Unjoni, Ftehim bejn l-Unjoni Ewropea u r-Repubblika tal-Moldova dwar il-protezzjoni ta' indikazzjonijiet ġeografiċi ta' prodotti agrikoli u oġġetti tal-ikel (il-“Ftehim”).
(2)
Il-Ftehim se jippermetti l-protezzjoni reċiproka tal-indikazzjonijiet ġeografiċi tal-Unjoni Ewropea u r-Repubblika tal-Moldova kif ukoll jikkontribwixxi għall-approssimazzjoni tal-leġiżlazzjoni fost il-pajjiżi fil-viċinat tal-Unjoni.
(3)
B'konformità mad-Deċiżjoni tal-Kunsill 2012/292/UE tal-31 ta' Mejju 2012 (1), il-Ftehim ġie ffirmat fis-26 ta' Ġunju 2012, suġġett għall-konklużjoni tiegħu.
(4)
Ċerti kompiti għall-implimentazzjoni tal-Ftehim ġew attribwiti lill-Kumitat Konġunt stabbilit taħt l-Artikolu 11 tiegħu, inkluża s-setgħa li jemenda ċerti aspetti tekniċi tal-Ftehim kif ukoll ċerti Annessi tiegħu.
(5)
Jeħtieġ li tiġi definita wkoll il-proċedura interna sabiex tiġi stabbilita l-pożizzjoni tal-Unjoni f'dak il-Kumitat Konġunt fir-rigward ta' materji relatati mal-Ftehim.
(6)
Il-Ftehim għandu jiġi approvat,
ADOTTA DIN ID-DEĊIŻJONI:
Artikolu 1
Il-Ftehim bejn l-Unjoni Ewropea u r-Repubblika tal-Moldova dwar il-protezzjoni ta' indikazzjonijiet ġeografiċi ta' prodotti agrikoli u oġġetti tal-ikel (il-“Ftehim”) u d-Dikjarazzjoni mehmuża miegħu huma b'dan approvati f'isem l-Unjoni.
Artikolu 2
Il-Kummissjoni għandha tirrappreżenta lill-Unjoni fil-Kumitat Konġunt stabbilit taħt l-Artikolu 11 tal-Ftehim (il-“Kumitat Konġunt”).
Il-modifiki li jsiru lill-Ftehim permezz ta' deċiżjonijiet tal-Kumitat Konġunt għandhom jiġu approvati mill-Kummissjoni f'isem l-Unjoni.
Fejn il-partijiet interessati ma jistgħux jaslu għal pożizzjoni komuni wara li jsiru oġġezzjonijiet relatati ma' indikazzjoni ġeografika, il-Kummissjoni għandha tadotta pożizzjoni b'konformità mal-proċedura ta' eżami stabbilita fl-Artikolu 5 tar-Regolament (UE) Nru 182/2011 tal-Parlament Ewropew u tal-Kunsill tas-16 ta' Frar 2011 li jistabbilixxi r-regoli u l-prinċipji ġenerali dwar il-modalitajiet ta' kontroll mill-Istati Membri tal-eżerċizzju mill-Kummissjoni tas-setgħat ta' implimentazzjoni (2). Meta tagħmel dan, il-Kummissjoni għandha tkun megħjuna minn wieħed jew l-ieħor minn dawn li ġejjin, jiddipendi mill-prodotti koperti mill-indikazzjonijiet ġeografiċi konċernati:
(a)
il-Kumitat Permanenti għall-Indikazzjonijiet Ġeografiċi Protetti u d-Denominazzjonijiet Protetti tal-Oriġini stabbilit mir-Regolament tal-Kunsill (KE) Nru 510/2006 tal-20 ta' Marzu 2006 dwar il-protezzjoni tal-indikazzjonijiet ġeografiċi u d-denominazzjonijiet tal-oriġini għall-prodotti agrikoli u l-oġġetti tal-ikel (3);
(b)
il-Kumitat ta' Ġestjoni għall-Organizzazzjoni Komuni tas-Swieq Agrikoli stabbilit mir-Regolament tal-Kunsill Nru 1234/2007 tat-22 ta' Ottubru 2007 li jistabbilixxi organizzazzjoni komuni ta' swieq agrikoli u dwar dispożizzjonijiet speċifiċi għal ċerti prodotti agrikoli (Ir-Regolament Waħdieni dwar l-OKS) (4); jew
(c)
il-Kumitat għax-Xorb Spirituż stabbilit mir-Regolament (KE) Nru 110/2008 tal-Parlament Ewropew u tal-Kunsill tal-15 ta' Jannar 2008 dwar id-definizzjoni, id-deskrizzjoni, il-preżentazzjoni, l-ittikkettar, u l-protezzjoni ta' indikazzjonijiet ġeografiċi, ta' xorb spirituż (5).
Artikolu 3
Il-President tal-Kunsill għandu jinnomina l-persuna jew persuni li jkollhom is-setgħa li jagħtu, f'isem l-Unjoni, in-notifika prevista fl-Artikolu 14 tal-Ftehim.
Artikolu 4
Din id-Deċiżjoni għandha tidħol fis-seħħ fil-jum tal-adozzjoni tagħha.
Magħmul fi Brussell, it-3 ta’ Diċembru 2012.

Labels: 17
5
3
6
18
15